Volkswagen kan få kæmpe fordel med nyt salt-batteri

Volkswagen har brug for billigere elbiler. Ikke som et langsigtet prestigeprojekt, men som en nødvendighed. Kinesiske mærker presser priserne, europæiske kunder kigger efter mere bil for pengene, og batteriet er stadig den dyreste del af elbilen.

Derfor er nyheden fra Gotion High-Tech værd at bide mærke i. Den kinesiske batteriproducent, hvor Volkswagen Group er største aktionær, har lanceret en ny serie salt-batterier (natrium-ion) under navnet Gnascent. Ifølge Gotion er der allerede etableret produktionslinjer i gigawatt-skala i Tangshan og Hefei i Kina. For Volkswagen kan det blive et vigtigt våben i kampen om de billigere elbiler.

Det handler især om LFP

I dag er elbilmarkedet groft sagt delt mellem to dominerende batterityper. NMC bruges typisk i dyrere elbiler med lang rækkevidde, fordi cellerne ofte ligger omkring 230-300 Wh/kg. LFP er billigere, mere robust og uden nikkel og kobolt, men ligger typisk lavere – omkring 160-200 Wh/kg på celleniveau.

Det er her, Gotion forsøger at klemme sig ind.

Selskabets mest avancerede natrium-ion-celle hævdes at nå op på 261 Wh/kg. Det er ikke bare højt for natrium-ion. Det placerer teknologien tættere på NMC-territorium og klart over mange almindelige LFP-celler, hvis tallet kan omsættes til stabil masseproduktion.

Det betyder ikke, at Volkswagen i morgen kan smide salt-batterier direkte i en deres elbiler. Men det betyder, at natrium-ion ikke længere kun ligner en billigere nødløsning med lav rækkevidde. Den begynder at ligne en seriøs udfordrer til LFP.

Billigere elbiler er den store gevinst

For Volkswagen er den oplagte gevinst prisen. Natrium er langt mere udbredt end litium, og batteritypen kræver hverken nikkel eller kobolt. Det kan give en mere stabil forsyningskæde og lavere råvarepres.

Gotion præsenterer tre versioner af deres salt-batteri. Den mest energitætte variant på op til 261 Wh/kg er i første omgang målrettet lette el-køretøjer og droner. En anden version ligger på 162 Wh/kg, men kan aflade helt ned til minus 50 grader. Den kan være interessant til varebiler, erhvervskøretøjer og kolde markeder, hvor batterier stadig kæmper med rækkevidde og ydeevne om vinteren.

Den tredje variant er udviklet til energilagring og loves med mere end 20.000 cyklusser, 88 procent kapacitet ved minus 40 grader og sikkerhedstests uden brand ved både sømtest og opvarmning til 400 grader.

VW kan få en genvej til billigere modeller

Volkswagen er under pres i netop den ende af markedet, hvor LFP i dag er vigtigst: de billigere elbiler. Her tæller pris, holdbarhed og sikkerhed ofte mere end maksimal rækkevidde.

Se også Electric Vikings video om salt-batterierne.

Hvis Gotion kan levere salt-batterier, der matcher eller nærmer sig LFP på energitæthed, men med lavere råvareafhængighed og bedre kuldeegenskaber, kan Volkswagen få en batteritype, der passer perfekt til kommende prisfølsomme modeller.

Det kan være små elbiler, basisversioner, varebiler eller energilagring til ladeinfrastruktur. Ikke nødvendigvis de dyreste modeller, hvor NMC stadig har en fordel, men den del af markedet hvor volumen og pris afgør slaget.

Ikke en NMC-dræber endnu

NMC har stadig fordelen i biler, hvor lang rækkevidde og lav vægt er vigtigst. Her ligger de bedste celler fortsat højere end både LFP og de fleste natrium-ion-batterier.

Men Gotion behøver heller ikke slå NMC for at gøre en forskel. Det skal bare ramme LFP hårdt nok.

For Volkswagen kan gennembruddet derfor blive en strategisk fordel: billigere batterier, mindre afhængighed af litium, nikkel og kobolt – og en teknologi, der kan gøre de kommende folke-elbiler lettere at få ned i pris. Og lige nu er det præcis dér, Volkswagen har mest brug for hjælp.

Volkswagen kan få kæmpe fordel med nyt salt-batteri